  Майя Бывальцева Футболъя «Кожаный мяч» огъяросси ӵошатсконлэн улосвыл люкетэзлэн финалаз 29-тӥ инвожое Ижкарын 12 командаос шудозы. Элькун финалэ шедён понна 30 командаос вожвылъяськизы. Со сярысь Удмуртиысь физкультурая, спортъя но егитъёсын ужан политикая министерстволэн пресс-службаез ивортэ. Йылпумъян ӵошатсконъёс футболъя «Зенит-Ижевск» клублэн (Зентиной урам, 5а) бусыосаз ортчозы. Арлыдъя пӧртэм группаосын кӧня ке пумиськонъёс луозы. 2003–2004 аръёсы вордскемъёс пӧлын «Торпеда-49» но «Русфан» командаос шудозы. 2005–2006 аръёсы вордскемъёс пӧлын — «Кристалл», «Торпеда», «Знамя-Воткинск», «Село Селты». 2007–2008 аръёсы вордскемъёс пӧлын — «Кристалл» (Ижысь 100 номеро школа), «Зенит-Ижевск», «Знамя-Воткинск», «поселок Ува». Шудонъёсты учкыны котькуд мылкыд карись лыктыны быгатэ. Ӵошастконъёсты сӥё-дано усьтон 12 часын кутскоз. Котькуд группаын вормисьёс гудырикошконэ-куарусёнэ Смоленске, Волгоградэ но Ростов-на-Дону каре огъяросси ӵошатсконлэн йылпумъян люкетаз мынозы. ВАТСАН «Кожаный мяч» — нылпи командаос пӧлын тужгес бадӟымгес футболэн шудонъя ӵошатскон. Совето Союз вакытэ ай сое ортчытыны кичӧлтон сётӥз тодмо вратарь Лев Яшин. 1964-тӥ арын нырысетӥ вожвылъяськонъёс ортчизы. «Кожаный мяч» Фёдор Черенковлы, Олег Блохинлы, Хорен Оганесянлы, Сергей Родионовлы, Андрей Шевченколы, Валерий Карпинлы, Алан Дзагоевлы но мукет футболистъёслы бадӟым спортэ сюрес усьтӥз. Тегъёс: Спорт Ижкар Футбол Удмуртия пиналъёс  